Á átta ára ferli sem samgönguráherra stóð ég frami fyrir því að þurfa að fresta framkvæmdum í þágu stöðugleika og til þess að hægt væri að jafna fjárlagahalla . Ég hef því ríkan skilning á þröngri stöðu samgönguráðherra til að setja af stað öll þau mörgu verk sem eru á samgönguáætlun og beðið er eftir . Engu að síður hafa orðið miklar framfarir í vegamálum um landið allt síðustu tuttugu árin sem bæta búsetu skilyrði . En það er samt margt ógert við endurbætur á samgöngukerfinu . Róbert Marshall vill skoða vegtolla Það er fróðlegt að lesa viðbrögð Róberts Marshall alþingismanns í fjölmiðlum við umræðu um að koma af stað framkvæmdum við vegagerð með því að taka upp vegtolla til að fjármagna stórframkvæmdir í vegagerð . „ Mér finnst þessi hugmynd þess virði að hún sé skoðuð , “ segir Róbert Marshall , þingmaður Samfylkingarinnar og varaformaður samgöngunefndar Alþingis , um vegtolla á helstu stofnbrautir . Róbert Marshall er fyrrverandi aðstoðarmaður samgönguráðherra . Hann ætti að þekkja skýrslur sem unnar voru af sérfræðingum fyrir samgönguráðuneytið um gjaldtöku og einkaframkvæmdir við gerð umferðarmannvirkja . Í gildandi samgönguáætlun er jafnframt fjallað um sérstaka fjáröflun til samgönguframkvæmda í ítarlegum kafla og vísað til þess sem undirbúið hafði verið vegna mikilla áforma um gerð samgöngumannvirkja nærri höfuðborginni og raunar víðar , m.a. í formi einkaframkvæmda . Samgönguáætlun , sem ég lét gera , er enn í gildi og er unnið eftir henni en hún náði yfir tímabilið 2007 til 2010 . Hún var samþykkt sem ákvörðun Alþingis í marsmánuði árið 2007 . Samfylkingin taldi stöðu ríkissjóðs og horfur í efnahagsmálum vera svo góðar vorið 2008 að tilteknum verkum í þessari áætlun var flýtt með viðbótarframlögum . Því var fagnað þá og þingmenn Samfylkingarinnar hreyktu sér af sterkum ríkissjóði sem skapaði skilyrði til þess að hraða framkvæmdum . Þau framlög hafa flest verið skorin niður og nýttust því ekki í framkvæmdir . Í viðtalinu dregur þingmaðurinn í land þegar kemur að umræðunni um Suðurlandsveg og telur ekki koma til greina að leggja á veggjald líkt því sem er í Hvalfjarðargöngunum . Þingmaðurinn leggur hinsvegar ekki til að þeirri gjaldtöku verði hætt eins og Samfylkingin lofaði fyrir kosningarnar 2007 . Hann telur að til greina komi að taka hóflegt gjald á Suðurlandsvegi , „ svo sem hundrað krónur “ . Ekki er líklegt að slík gjaldtaka hraði framkvæmdum eða geti staðið undir lántöku vegna risastórra framkvæmda á borð við tvöföldun Suðurlandsvegar . Samgönguáætlun gerir ráð fyrir nýrri skipan við gjaldtöku Í gildandi samgönguáætlun var gert ráð fyrir sérstakri fjármögnun við tiltekin verkefni , svo sem byggingu samgöngumiðstöðvar við Reykjavíkurflugvöll og breikkun Suðurlandsvegar og Vesturlandsvegar með tilheyrandi umferðarmannvirkjum . Var gert ráð fyrir að afla fjármuna með beinni gjaldtöku eða svokölluðu skuggagjaldi . Í greinargerð með samgönguáætluninni , í þeim kafla þar sem fjallað er um gjaldtöku af samgöngum , segir : „ Skoðað verði áfram og stefnt að því að taka upp gjaldtöku af samgöngum með tilliti til jafnræðis samgöngugreina og notenda samgangna . Vonast er til að niðurstaða verkefnisins geti skipt verulegu máli fyrir flutningsstefnu framtíðarinnar . Augljóst er að eigi að ná fram betra jafnræði í gjaldtöku milli og innan samgöngugreina þurfa að koma til nýjar gjaldtökuaðferðir , sbr. a-lið hér að framan . Áfram verður fylgst með helstu þróun á þessu sviði á áætlunartímabilinu og þau verkefni unnin sem nauðsynleg eru til þess að ná fram árangri á þessu sviði . Í þessu sambandi hefur Vegagerðin látið þróa miðlægan stjórnbúnað til að ná sjálfvirkt í gögn um eknar vegalengdir úr farartækjum . Ef vilji er til verður þannig unnt að nota kerfið í framtíðinni í stað núverandi þungaskattsmæla í stórum bílum og síðan t.d. í öllum atvinnubílum . Enn fremur mælir ekkert á móti því að kerfið nái yfir allan bílaflotann ef ákveðið verður að taka upp gjaldtöku af umferð sem byggist á framangreindum atriðum . Þessi niðurstaða starfshópsins er enn í fullu gildi og er hér lagt til að unnið verði í samræmi við niðurstöðu hans á áætlunartímabilinu . “ Dagur B. og Sundabraut Áformin í samgönguáætluninni eru skýr og verkefnið sem samgönguráðuneytið fékk er augljóst . Af svörum þingmannsins er ekki að merkja að hann hafi fylgst með þeirri vinnu um breytta skipan gjaldtöku af umferðinni sem samgönguráðuneytinu var falið með samþykkt samgönguáætlunarinnar . Ekkert hefur bólað á tillögum um breytta tekjuöflun eða tillögur um sérstaka fjármögnun vegna umræddra framkvæmda . Það hefur heldur ekkert bólað á endurskoðun á samgönguáætluninni frá 2007 þrátt fyrir skýr lagafyrirmæli um að hana skuli endurskoða á tveggja ára fresti . Samkvæmt lögum er það sérstaklega skipað samgönguráð sem gerir tillögu til ráðherra um breytingar á samgönguáætlun . Ráðherra þarf síðan að leggja þá tillögu fyrir Alþingi til umfjöllunar og afgreiðslu . Formaður samgönguráðs er Dagur B. Eggertsson borgarfulltrúi . Það er sá sami Dagur sem talaði og talaði um nauðsyn þess að leggja Sundabraut . Það minnast margir þess , er sá sami Dagur B. Eggertsson , borgarfulltrúi , sagði – á fjölmennum fundi á Akranesi árið 2006 – að af hálfu borgarinnar væri öllu skipulagi vegna Sundabrautar lokið . Einungis stæði á þáverandi samgönguráðherra að hefja framkvæmdir . Á þeim fundi öðlaðist hugtakið „ dagsatt “ nýja merkingu í mínum huga . Enn bólar ekkert á Sundabraut . Það bólar heldur ekkert á framkvæmdum við tvöföldun Suðurlandsvegar eða Vesturlandsvegar þrátt fyrir að gerður væri samningur við Spöl um undirbúning nauðsynlegra endurbóta á Vesturlandsvegi á Kjalarnesi . Vert er að geta þess að skipaðir voru sérstakir vinnuhópar í ársbyrjun 2007 til þess að undirbúa framkvæmdir við breikkun þessara mikilvægu umferðaræða í samræmi við ákvörðun Alþingis . Ekkert bólar á því starfi . Væntanlega hefur þessum vinnuhópum verið ýtt til hliðar til þess að Róbert Marshall og Dagur B. Eggertsson hefðu næði til þess að tala um áform sín . Ekkert bendir til þess að stjórnarflokkarnir hafi undirbúið fjármögnun stórframkvæmda í samgöngumálum . Það verður því áframhaldandi bið eftir þeim .